'Niemand gedwing om te oefen' | Netwerk24
Die boek Hooglied leer ons dat liefde tussen minnaars ook tuishoort in die Bybel. In Hooglied hoor ons juis hoedat die weivelde, vrugteboorde en oop velde feestelik opgetooi word vir hul liefde.
Insekte speel ongetwyfeld dié belangrikste rol in die funksionering van die aarde se ekostelsels.
Mohamed Salah van Liverpool Woensdag terug op die oefenveld. Foto: Getty Images
Geen speler van Liverpool sal gedwing word om te oefen as hy nie veilig voel nie, sê Jürgen Klopp, afrigter van dié Engelse Premierliga-klub.
Die voorloper in die Premierliga het Woensdag sy eerste oefensessie in meer as nege weke gehad.
Die liga is op 13 Maart weens die Covid-19-pandemie opgeskort, maar klubs mag nou weer in klein groepe oefen.
Klopp het ná sy eerste sessie met tien spelers aan Sky Sports gesê hy verwag al sy spelers sal opdaag vir oefensessies, maar hulle is nie onder druk nie.
"Dit is hul keuse. Ek het voor die eerste sessie aan hulle gesê hulle is daar uit vrye wil. Gewoonlik moet jy hier aanmeld as jy 'n kontrak het. Maar as jy nou nie veilig voel nie, hoef jy nie hier te wees nie," sê Klopp.
Hy sê daar sal geen boete of straf wees nie.
"Ons sal elkeen se keuse respekteer.
"Die ouens is piekfyn. Ons sal niemand se gesondheid in gevaar stel om te doen wat ons wil doen nie.
"Ja, ons is lief vir sokker en ja, dit is ons werk, maar dit is nie belangriker as hul lewens of dié van ander nie."
Harry Maguire, kaptein van Manchester United. Foto: Getty Images
Die spelers en afrigters word nie toegelaat om by die veld te verklee of te stort nie.
Groepies van vyf het op verskillende velde geoefen, maar Klopp sê "dit lyk soos sokker".
Die Premierliga hoop om in Junie wedstryde te hervat.
Liverpool is 25 punte voor Manchester City, wat in die tweede plek op die puntelys is.
Liverpool kort nog twee oorwinnings om sy eerste Engelse ligatitel sedert 1990 te wen.
Harry Maguire, kaptein van Manchester United, het intussen gesê hy het "veilig gevoel" toe sy span in Carrington geoefen het.
"Dit was 'n vreemde paar maande. Die klub het die nodige protokol gevolg en dit lyk na 'n veilige omgewing.
"Alles is goed georganiseerd. Almal is getoets voordat hulle die klubterrein ingekom het en almal se uitslag was negatief," sê Maguire.
Jürgen Klopp, afrigter van Liverpool, dra toerusting aan. Foto: Getty Images
Ook by United was daar klein groepe wat 'n halfuur elk geoefen het, elk met 'n ander afrigter.
"Daar was minder mense op die oefenveld. Dit is die eerste stap. Laat ons dit eers sonder probleme oorbrug. Dit was 'n goeie begin vir my," sê Maguire.
* Die hervatting van sokkeraksie in Engeland het wel ietwat van 'n terugslag gehad toe daar Dinsdag bevestig is dat ses mense van drie verskillende klubs positief vir Covid-19 getoets het. – Reuters